ZADARSKA policija provela je istragu protiv Elvire Sterle, direktorice farme krava "Vigens" iz Zadra, zbog sumnje da je kao odgovorna osoba tvrtke "Vigens Invest" počinila kazneno djelo krivotvorenje službene ili poslovne isprave te počinila subvencijsku prijevaru.

Posljednjih dvadesetak godina bila je istaknuta članica zadarskog HDZ-a, a trenutno je u sastavu Gradskog odbora vladajuće stranke. Osim toga, Elvira Sterle je i predsjednica Kluba vijećnika HDZ-a u Gradskom vijeću Zadra u kojemu je odradila nekoliko mandata.

Policija je istragu provela i protiv njenog poslovnog partnera Vencija Medića, i to za krivotvorenje službene isprave, javlja Slobodna Dalmacija.

Krivotvorenje izjava

Sterle se sumnjiči, neslužbeno doznaje Slobodna, da je na temelju krivotvorenih izjava o posjedu, preko svoje tvrtke, dobila državnu potporu za pašnjake na području Općine Gračac za 2015. Subvencije je na isti način pokušala dobiti i za 2016. godinu. "Vigens Invest" je tako, prema neslužbenim informacijama, od državne Agencije za plaćanje u poljoprivredi dobio oko 450 tisuća nepripadajućih kuna.

"Nisam ništa krivo napravila. Sve sam radila po zakonu koji je tada bio na snazi. Štoviše, sve što sam radila, radila sam prema napucima i na znanje ravnateljice Agencije za plaćanje u poljoprivredi, ribarstvu i ruralnom razvoju i tadašnjeg savjetnika ministra poljoprivrede. Ako neko misli da tako nije trebalo raditi, neka se utvrdi u postupku. Ja sam spremna dokazati svoju nevinost, svaki svoj poslovni korak", kaže ona.

Sve je počelo u srpnju 2015. kada je Sterle kao ovlaštena osoba "Vigens Investa" sastavila navodno neistinitu izjavu da je njena tvrtka u posjedu i korištenju oko 1400 hektara zemljišta na području Gračaca iako je znala da zemljište zapravo koriste lokalni stočari.

Na temelju takve lažne izjave, istog dana kada je zahtjev i predala, ishodila je potvrdu od Općine Gračac da je Vigens Invest u posjedu i korisnik tih 1400 hektara.

Dvostruko više zemljišta

Tekst se nastavlja ispod oglasa

U ožujku sljedeće godine inspektori Ministarstva poljoprivrede utvrdili su da "Vigens Invest" nije u posjedu spornog zemljišta, odnosno da ga ne koristi. Također, otkrili su da tvrtka nema ni zaposlenih ni stoke. Utvrdili su da dio zemljišta uopće nije pogodan za ispašu te da preostali dio zemljišta koriste lokalni stočari. "Vigensu" je naložen povrat uplaćene potpore, a do danas je vraćen samo manji dio.

Sličnu stvar Sterle je navodno napravila u prosincu 2015. godine, kada je opet s krivotvorenom izjavom lažno navela da "Vigens Invest" posjeduje i koristi 2800 hektara zemljišta na području Općine Gračac, dvostruko više nego godinu prije, piše Slobodna.

I za tu površinu dobila je potvrdu od Općine, a potom je u svibnju 2016. od Agenciji zatražila potporu. Već sljedećeg mjeseca odustala je od zahtjeva pa je time počinila, uz krivotvorenje službene isprave, i kazneno djelo subvencijske prijevare u pokušaju, piše Slobodna.

Njen poslovni partner Venci Medić je prijavljen zbog sumnje da je kao odgovorna osoba "Vigens Investa" krivotvorio više ugovora o pašarenju. Policija sumnja da su na tim ugovorima krivotvoreni potpisi lokalnih stočara.

"Za napraviti nešto tako treba stvarno biti moron"

Policijska kaznena prijava protiv Sterle trebala bi biti podnesena Državnom odvjetništvu idućih dana, a ona je policiji prije desetak dana dala iskaz, ne priznajući odgovornost.

"Mene je zapravo prijavila županijska vijećnica Marjana Botić koja je na županijskoj sjednici 2015. rekla da ja nešto mutim u Gračacu, a sve na temelju saznanja ljudi s tog područja. Dobro znam o kome se to radi, taj čovjek je jedan od najvećih korisnika državnih subvencija u Hrvatskoj, u tri godine dobio je preko 12 milijuna kuna. Meni jednostavno nije bilo dozvoljeno da dođem u Gračac, mene je konkurencija 'otkucala' kao da sam kriminalac. Zar stvarno mislite da bih se upuštala u bilo kakve sumnjive radnje pod imenom tvrtke 'Vigens' koju svi znaju? I to dok sam već godinama članica savjeta Ministarstva poljoprivrede za stočarstvo? Za napraviti nešto tako za što se mene sada optužuju, treba stvarno biti moron", kaže ona.

"Od 2012. godine ja sam pripremala i ishodila svu potrebnu dokumentaciju da bih se 2015. mogla prijaviti za državne poticaje. O tome su sve znali odgovorni ljudi u državnim tijelima i institucijama koji su mi i predlagali da se prijavim na poticaje, jer zbog pada cijene mlijeka nisam više mogla nabavljati skupu hranu iz Slavonije za naših 500-600 junica. Pokušala sam taj kronični problem riješiti na našem području u Gračacu i sve sam napravila na temelju pravilnika koji je bio na snazi 60 dana jer nam je EU odredila rok do kraja 2015. za prijavljivanje poljoprivrednih površina", tvrdi Sterle.